钦定古今图书集成/理学汇编/文学典/第240卷 > 徐师曾诗体明辨 > 《乐府》
## 钦定古今图书集成/理学汇编/文学典/第240卷 > 徐师曾诗体明辨 > 《乐府》

按：《乐府》者，乐官肄习之乐章也。盖自钧天九奏、《葛天》
八阅乐之来尚矣。咸池以降，代有作者，故六代之乐，
周人兼用之。秦有《寿人》之乐，《五行》之舞，大率准周制
而为之。汉兴，乐家有制氏，世世在大乐官，虽曰“但能
纪其铿锵鼓舞，而不能言其义”，然古乐犹有存焉。高
祖时，叔孙通因秦乐人制宗庙乐，其后过沛，自制《风
起之诗》，令僮儿歌之，是为《三侯之章》，而《房中乐》则命
唐山夫人造辞。孝惠时，以夏侯宽为乐府令。至武帝
立乐府，乃以李延年为协律都尉，多举司马相如等
数十人，造为诗赋，略论律吕，以合八音之调，可谓盛
矣。然延年以曼声协律，司马以骚体制歌，《桂华》杂曲，
丽而不经；《赤雁》群篇，靡而非典。时有河间献王奏雅
乐而不用，惜哉！哀帝恶其声而罢之，良有以也。东汉
明帝分乐为四品：一曰《大予乐》，郊庙、上陵用之；二曰
《雅颂乐》，辟雍、乡射用之；三曰《黄门鼓吹乐》，天子宴群
臣用之；四曰《短箫铙歌乐》，军中用之。其说虽具，而制
亦不传。魏氏所作，音靡节平，虽三调之正声，实《韶》《夏》
之郑曲。逮及晋世，则“有傅元、张华之徒，晓畅音律，故
其所作，多有可观。然荀勗改杜夔之调，声节哀急，见
讥阮咸，不足多也。”梁、陈及隋，新声日繁。唐、宋以来，制
作甚富，然较诸古辞，则相去远矣。今采汉以下诸辞，
分为九品而列之：一曰《祭祀》，二曰《王礼》，三曰《鼓吹》，四
曰《乐舞》，五曰《琴曲》，六曰《相和》，七曰《清商》，八曰《杂曲》。其
题不袭古，而声调近似者，亦取附焉，名曰新曲。呜呼！
乐歌之难甚矣，工于词者，调未必协，谙于律者，辞未
必嘉。善乎刘勰之论曰：“诗为乐心，声为乐体。乐体在
声，瞽师务调其器；乐心在诗，君子宜正其文。安得律
辞兼得者，而使之作乐哉！”又按：乐府命题，名称不一。
盖自琴曲之外，其放情长言杂而无方者曰“歌”；步骤
驰骋，疏而不滞者曰“行”；兼之曰《歌行》。述事本末，先后
有序，以抽其臆者曰“引”；高下长短，委曲尽情，以道其
微者曰“曲。”吁嗟嘅歌，悲忧深思，以呻其郁者曰“吟”；因
其立辞之意曰“辞”；本其命篇之义曰“篇”；发歌曰“唱”，条
理曰“调。”愤而不怒曰“怨”，感而发言曰“叹。”又有以诗名
者，以弄名者，以章名者，以度名者，以乐名者，以思名
者，以愁名者。又按：唐庚有云：“古乐府命题，皆有主意，
后人用以为题，直当代其人而措辞。”